projecte-aina/catalan_government_crawling huggingface dataset:
L'Agència Catalana de Cooperació al Desenvolupament ha acompanyat el llançament d'una iniciativa que té per objectiu garantir i visibilitzar els drets sexuals i reproductius a les agendes locals i globals amb una aliança de més de 1.500 entitats d'Amèrica Llatina, el Carib i Europa.
La seu de UN Women, a Nova York, ha estat l'escenari de la presentació pública de la Declaració Agenda 2030 Feminista, una iniciativa de l'Associació Drets Sexuals i Reproductius i Creación Positiva, i que compta amb el suport econòmic del Govern a través de l'Agència Catalana de Cooperació al Desenvolupament (ACCD).
La presentació ha comptat amb la presència de la consellera de Presidència Elsa Artadi, la presidenta de l'Institut Català de les Dones i el Consell Nacional de les Dones de Catalunya, Núria Balada, la delegada del Govern de Catalunya als Estats Units i el Canadà, Victòria Alsina, i la directora de l'ACCD, Carme Gual.
La Declaració és un document d'acció col·lectiva per fer incidència política i sumar forces feministes per a la defensa dels drets de les dones, davant l'auge dels fonamentalismes arreu del món.
És una crida a situar els drets sexuals i reproductius al centre del debat global sobre desenvolupament sostenible, articulat al voltant de l'Agenda 2030 de les Nacions Unides.
S'estableixen els sis eixos següents per fer el seguiment dels compromisos de les administracions públiques en matèria de drets sexuals i reproductius: educació sexual integral; economia de les cures; laïcitat i fonamentalismes; avortament i anticoncepció; violències masclistes; i discursos d'odi, estigma i discriminació.
Durant l'acte, Carme Gual ha declarat que "davant el retrocés evident en la protecció dels drets cal posar-hi enginy, lluita i un discurs potent i coordinat: fer xarxa i cridar fort", i ha reivindicat la necessitat de "recuperar la Comissió per la Condició Jurídica i Social de la Dona com a espai de seguretat, ja que avui es troba en veritable risc."
Entre les entitats signants de la declaració hi ha ONG, moviments feministes i xarxes d'associacions catalanes i internacionals.
L'Agenda 2030 Feminista és un projecte conjunt de l'Associació Drets Sexuals i Reproductius i Creación Positiva, finançat per l'ACCD en el marc de la convocatòria de programes bianuals de l'any 2017, i que té per objectiu promoure els drets sexuals i reproductius i fer-ne incidència en les agendes global i catalana.
Vint anys després de la primera Declaració de Nacions Unides sobre els Defensors de Drets humans, vuit organitzacions (Amnistia Internacional, AWID, FIDH, Front Line Defenders, ISHR, OMCT, ProtectDefenders.eu i Reporters Sense Fronteres), amb el suport de més de 30 organitzacions i xarxes de defensors de drets humans, organitzen la segona Cimera Mundial de Defensors i Defensores de Drets Humans, entre el 29 i el 31 d'octubre a París (França).
La cimera té el suport de la Generalitat de Catalunya, i una delegació de l'Agència Catalana de Cooperació al Desenvolupament s'hi desplaçarà per donar a conèixer el Programa Català de Protecció de Defensors i Defensores dels Drets Humans.
A primera línia de batalla, en la seva lluita per canvis socials, polítics i mediambientals en els seus països, més de 150 defensors/es de tot el món es reuniran durant tres dies.
El propòsit és avaluar els avenços que han tingut lloc en aquests vint anys, així com treballar per afrontar els nous reptes que amenacen la defensa dels drets humans avui dia.
Entre les persones defensores hi ha el periodista guanyador del premi Pulitzer, Matthew Caruana Galizia, que lluita per trobar justícia després de l'assassinat de la seva mare, Daphne Caruana Galizia, fa un any a Malta.
Monica Tereza Azeredo Benício i Anielle Franco, que fan una campanya valenta en nom de la seva parella i germana, Marielle Franco, activista brasilera i regidora assassinada fa sis mesos, també hi seran presents.
La respectada advocada i fundadora de la Comissió de Drets Humans del Pakistan, Hina Jilani, també assistirà a la Cimera, per fer que la seva veu sigui escoltada tot i haver rebut amenaces de mort.
El representant de l'ACCD a Moçambic acompanyarà la ministra de Gènere, Infància i Acció social, Cidália Chaúque, a la inauguració de la campanya nacional que tindrà lloc a la província de Nampula el 25 de novembre, dia internacional per a l'eliminació de la violència contra les dones.
El Ministeri de Gènere, Infància i Acció Social de Moçambic coordina les accions de celebració de la campanya 16 dies d'activisme contra la violència de gènere, que se celebra mundialment i uneix les dates del 25 de novembre, dia internacional per a l'eliminació de la violència contra les dones, i el 10 de desembre, dia Internacional dels drets humans.
El llançament de la campanya a Moçambic tindrà lloc a la província de Nampula, districte de Moma, aquest diumenge.
El representant de l'Agència Catalana de Cooperació al Desenvolupament (ACCD) a l'Àfrica Oriental, Rui Reis, participarà a la missió institucional al costat de la ministra Cidália Chaúque.
El mes d'octubre passat l'ACCD va ser escollida pel Ministeri de Gènere del govern de Moçambic i el conjunt de donants del sector de la cooperació al país com a punt focal del Grup de Coordinació de Gènere.
En tant que vicepresident del Grup de Coordinació de Gènere, el representant de l'ACCD al país coordina les accions entre el Ministeri de Gènere i les organitzacions actives en l'àmbit de la cooperació: agències de cooperació internacional, ambaixades, i entitats de la societat civil moçambiquesa i internacional.
Fa 5 anys l'Organització de les Nacions Unides va aprovar la resolució 68/181 sobre la protecció de dones defensores dels drets humans.
Karen Taxilaga, activista mexicana acollida a Catalunya, explica en aquest vídeo la necessitat d'iniciatives com el Programa Català de Protecció a Defensors/es dels Drets Humans, gestionat per la Generalitat de Catalunya amb la col·laboració de la Comissió Catalana d'Ajuda al Refugiat i l'ajuntament de Sant Cugat del Vallès.
En motiu del 20 de juny, Dia Mundial de les Persones Refugiades, l'Agència Catalana de Cooperació al Desenvolupament organitza una jornada d'activitats a la Biblioteca Marcel·lí Domingo de Tortosa.
Es tracta d' una iniciativa organitzada conjuntament amb la Direcció General de Cooperació al Desenvolupament del Departament d'Exteriors i el Servei de Biblioteques del Departament de Cultura de la Generalitat de Catalunya.
Les activitats inclouen taules de debat i presentacions sobre la resposta institucional i ciutadana a la crisi de refugi; un taller de contacontes sobre el desplaçament forçat, i la preestrena de la pel·lícula documental Miss Kiet's Children.
A continuació detallem les diverses activitats:
Els reptes de la societat catalana davant la crisi de refugi.
Espai de debat amb actors institucionals i de la societat civil.
La crisi de refugi, a les biblioteques de Catalunya.
Inauguració del programa "Biblioteques sense Fronteres: Compromeses amb un món més just".
Quines actuacions promou el Govern de Catalunya per a l'acollida de persones refugiades?
Xerrada a càrrec de Jordi Virgili, del Comitè per a l'Acollida de Persones Refugiades de la Generalitat de Catalunya.
Contacontes: 'Per què haig de marxar de casa?'.
A càrrec de l'associació Vivim del Cuentu.
Adreçat a públic infantil i familiar.
Preestrena de la pel·lícula Miss Kiet's Children (2016).
Projecció del documental de Petra Lataster-Czisch i Peter Lataster, que aborda l'arribada d'un grup d'infants refugiats a una escola dels Països Baixos.
Col·loqui amb docents de diversos centres educatius de les Terres de l'Ebre.
L'exposició és un recorregut per les 70 dècades de refugi de la població refugiada de Palestina al territori Palestí ocupat (Cisjordània i la Franja de Gaza), Síria, Líban i Jordània, obtenint, a través de cada imatge, un testimoni de dignitat i resiliència d'aquesta població, especialment de les dones palestines.
L'exposició ha estat elaborada per UNRWA Catalunya amb el suport de l'Agència Catalana de Cooperació al Desenvolupament i l'Ajuntament de Barcelona.
El seu objectiu és acostar a la societat catalana una sèrie d'imatges que documenten el llarg viatge de la població refugiada de Palestina des de l'inici de la Nakba fins al dia d'avui.
El director general de Cooperació al Desenvolupament, Manel Vila, participa a la inauguració de l'exposició, el dia 20 de juny a les 18 h.
La mostra es podrà veure fins el 3 de juliol.
La coherència de les polítiques per al desenvolupament (CPD; en les seves sigles en anglès, PCD) ha estat identificada des de fa més de dues dècades per l'Organització de Cooperació i Desenvolupament Econòmic (OCDE) com un component essencial per aconseguir uns resultats efectius de desenvolupament sostenible, alhora que és vista com una eina perquè les dimensions econòmiques, socials i ambientals de qualsevol govern interactuïn a tots els nivells a l'hora de crear legislació i dissenyar polítiques, tant a nivell domèstic com internacional, i contribueixin a la governança global i l'assoliment de les estratègies de desenvolupament.
La importància de la CPD en el disseny de les polítiques públiques i la cooperació internacional ha anat augmentant impulsada pel debat al voltant de la preocupació per mesurar l'eficàcia en termes de resultats en els països en desenvolupament.
Aquest enfocament en els resultats de les accions implica analitzar de manera holística l'impacte de l'acció exterior i del conjunt de les polítiques de les institucions en els seus diversos nivells, tot englobant un conjunt ampli d'actors.
Alhora, el concepte i el compromís amb la CPD ha passat a ser una part integral tant de l'Agenda d'Acció d'Addis Abeba com de l'Agenda 2030 que va ser aprovada per l'Assemblea de Nacions Unides de setembre de 2015, establint els Objectius de Desenvolupament Sostenible (ODS), específicament mencionat a l'ODS17 per la construcció d'aliances.
Per això és un repte i una obligació de les institucions compromeses amb l'Agenda incorporar de manera efectiva l'aplicació d'aquest principi de tal manera que contribueixi a assolir els compromisos assumits.
L'objectiu d'aquest seminari és analitzar l'estat de la qüestió en la incorporació de la CPD a les polítiques públiques contrastant casos pràctics en països de l'entorn europeu que han estat pioners en la incorporació de la CPD i analitzar-ho amb experts que han treballat en la seva teorització i/o avaluació.
La finalitat és estimular la voluntat política dels decisors a Catalunya per incorporar efectivament la CPD a les polítiques públiques, millorar el coneixement dels reptes que comporta, identificar els instruments normatius i institucionals necessaris i estimular un debat públic que incorpori diferents actors públics i privats.
El seminari s'estructurarà en quatre parts: en la primera, els ponents exposaran breument l'estat de la CPD en els seus respectius països/institucions.
Posteriorment, tres meses analitzaran en profunditat els tres aspectes identificats pel Comitè d'Ajuda al Desenvolupament (CAD) de l'OCDE per a una incorporació efectiva de la CPD a les polítiques públiques, tenint en compte que tots ells són imprescindibles per a una implementació eficaç: primerament, s'analitzaran els exercicis de diagnosi i els instruments legislatius desenvolupats pels diferents actors; en segon lloc, s'estudiaran les polítiques implementades i els mecanismes institucionals per garantir la seva execució; i, en tercer lloc, es valoraran els mecanismes de seguiment, avaluació i rendició de comptes.
CIDOB i Direcció General de Cooperació al Desenvolupament.
Entre el 31 de març i el 6 d'abril té lloc a Catalunya la vuitena edició del projecte Ciutats Defensores dels Drets Humans.
És una iniciativa del Fons Català de Cooperació al Desenvolupament, la Comissió Catalana d'Ajuda al Refugiat, l'Institut de Drets Humans de Catalunya i l'Institut Català Internacional per la Pau, i compta amb la participació de diversos municipis catalans i el suport econòmic de l'Agència Catalana de Cooperació al Desenvolupament.
Aquest projecte té per objectiu donar a conèixer la feina de defensors i defensores els drets humans d'arreu del món, ajudant a conscienciar la ciutadania de les ciutats participants sobre la necessitat d'integrar la defensa dels drets humans en la nostra tasca quotidiana.
Dos cops l'any, amb municipis diferents participants en l'edició de Primavera i de Tardor, el projecte organitza la visita a Catalunya d'un grup de defensors i defensores dels drets humans durant un període d'entre 8-12 dies.
Les activitats inclouen xerrades, trobades, reunions institucionals i visites a escoles, i serveixen per a donar a conèixer la seva tasca i la importància de donar-los suport.
Les persones defensores dels drets humans participants en aquesta edició són les següents:
Una delegació de l'Agència Catalana de Cooperació al Desenvolupament i l'Agència Catalana de la Joventut es desplaça a El Salvador per a enfortir el treball amb el govern d'aquest país en l'àmbit de la prevenció de la violència juvenil.
L'objectiu d'aquesta missió és posar en contacte les experteses catalana i salvadorenca en polítiques de joventut per a enfortir mútuament les capacitats tècniques i institucionals tant de l' Agència Catalana de la Joventut com de l' Institut Nacional de la Joventut d'El Salvador.
Cal destacar que un dels valors afegits de la cooperació catalana és la participació dels departaments i organismes de la Generalitat de Catalunya en les iniciatives de cooperació al desenvolupament, el que s'anomena cooperació tècnica orientada a la mobilitat de coneixements.
La cooperació tècnica s'emmarca en el suport que des de 2017 l' Agència Catalana de Cooperació al Desenvolupament, del departament d'Afers Exteriors, dona al govern d'El Salvador a través de projectes vinculats al programa ' Actívate por la Convivencia', centrat en la prevenció de la violència juvenil.
Aquest programa pretén, a través de l'esport, de la cultura i del lleure, trencar amb l'apropament repressiu del passat contra la joventut del país com a única mirada per resoldre a curt termini la problemàtica de la violència urbana.
Durant la missió es treballarà conjuntament el disseny de la trobada de joves de l'anomenat Triangle Nord ( El Salvador, Hondures i Guatemala ) que organitza l'Institut Nacional de la Joventut d'El Salvador el setembre de 2019.
La població juvenil serà la protagonista de la trobada, que preveu l'intercanvi de propostes sobre prevenció de la violència, generació d'oportunitats i transformació de l'imaginari que aquestes societats tenen sobre la joventut.
Es compartiran també metodologies de treball i aprenentatges en l'àmbit de la violència juvenil i s'identificaran possibles col·laboracions futures entre la Generalitat de Catalunya i el govern d'El Salvador en aquest àmbit.
Aquesta missió enceta una nova col·laboració interdepartamental a favor de la coherència de polítiques pel desenvolupament.
Se suma, així, a la llarga trajectòria de participació dels departaments de la Generalitat de Catalunya a iniciatives de cooperació al desenvolupament, com la participació del Departament d'Educació a l'Equador, l' Agència Catalana de Turisme a Nicaragua, el Departament de Salut a Moçambic, el Departament de Territori i Sostenibilitat a Bolívia i al Líban i l' Arxiu Nacional de Catalunya i el Memorial Democràtic a Guatemala.
El seminari és una iniciativa de la Universidad Centroamericana José Simeón Cañas de San Salvador, amb la col·laboració de l'Agència Catalana de Cooperació al Desenvolupament i l'Institut Català Internacional per la Pau.
La cooperació catalana estableix la prevenció de violències i les garanties de no repetició com un dels principals eixos de treball.
El proper juliol està previst que l'assemblea legislativa d'El Salvador aprovi la Llei de Reconciliació, un text que posa en qüestió els avenços fets en el post conflicte salvadoreny en matèria de reconciliació, memòria històrica i garantia de la pau.
Aquest seminari té per objectiu apoderar els col·lectius de víctimes i la societat civil en la lluita la llei, demostrar que la reconciliació és possible i necessària, i avançar cap a una autèntica cultura de pau a El Salvador.
L'ACCD col·labora amb l'activitat sufragant els bitllets d'avió de dos dels participants: Fernando Mendiola (Universitat Pública de Navarra) i María Camila Moreno (Centro Internacional para la Justicia Transicional).
El seminari consistirà en dues parts: al matí hi haurà presentacions de ponents internacionals, i a la tarda serà el torn de ponents salvadorenys.
Podeu consultar el programa a continuació:
Inauguració: P. Andreu Oliva, rector UCA
Processos d'Espanya, Colòmbia i El Salvador.
Obstacles i avenços vers la reconciliació a El Salvador:
L'Agència Catalana de Cooperació al Desenvolupament (ACCD), adscrita al Departament d'Acció Exterior del Govern, portarà a terme la coordinació entre el Govern de Moçambic i el conjunt de donants que treballen en cooperació al desenvolupament al país.
El Ministeri de Gènere, Infància i Acció Social del govern de Moçambic i el conjunt de donants del sector de la cooperació al país han elegit l'Agència Catalana de Cooperació al Desenvolupament –adscrita al Departament d'Acció Exterior, Relacions Institucionals i Transparència- com a punt focal del Grup de Coordinació de Gènere.
Amb aquesta decisió, el Govern assumeix un rol central en el sector de la cooperació a Moçambic, país prioritari per a Catalunya i amb una llarga tradició de relacions de cooperació al desenvolupament.
El representant de l'ACCD a l'Àfrica Oriental, Rui Reis, serà vicepresident del Grup de Coordinació de Gènere, i assumirà per tant la coordinació entre agències governamentals de Moçambic i les organitzacions de la cooperació, que inclouen agències de cooperació internacional, ambaixades, i entitats de la societat civil moçambiquesa i internacional.
El Grup de Coordinació de Gènere de Moçambic és un mecanisme pioner que té com a objectiu el diàleg polític, la consulta, l'intercanvi d'informació, l'anàlisi de polítiques, els programes d'assistència tècnica i el suport per a la promoció de la igualtat de gènere i l'apoderament de la dona com a part del procés de desenvolupament de Moçambic.
Aquest organisme promou la participació dels actors de cooperació en la formulació, planificació, execució, seguiment i avaluació de les polítiques públiques.
També porta a terme revisions anuals per a garantir que les qüestions de gènere es reflecteixen de forma sistemàtica i adequada.
D'aquesta manera, el grup vol contribuir a l'aplicació efectiva dels compromisos nacionals i internacionals de Moçambic relacionats amb la igualtat de gènere per tal d'avançar cap a una societat sense desigualtats.
El Grup de Coordinació de Gènere està format per agències de cooperació multilateral i bilateral, organitzacions de la societat civil, especialistes i activistes de gènere a títol individual i diversos departaments del govern de Moçambic: el Ministeri de Gènere, Infància i Acció Social, el Ministeri de Planificació i Desenvolupament i els membres del Consell Nacional per l'Avanç de la Dona.
La gestió del Grup de Coordinació de Gènere va a càrrec de la presidenta –actualment la Directora Nacional de la Dona de Moçambic, Angelina Paulo Lubrino- i el vicepresident, escollit anualment entre els membres del Grup, i que aquesta setmana assumeix l'ACCD.
El Diari Oficial de la Generalitat de Catalunya publica aquesta setmana les bases de la convocatòria de subvencions a projectes de cooperació al desenvolupament i educació per al desenvolupament.
Ja us podeu inscriure a les sessions formatives que tindran lloc a Barcelona, Girona, Lleida i Tarragona.
Ja es pot consultar al web de Cooperació i al DOGC la resolució per la qual s'aproven les bases reguladores de les subvencions a projectes de cooperació al desenvolupament i d'educació per al desenvolupament.
La presentació de sol·licituds es podrà fer a partir de la publicació de la convocatòria, que tindrà lloc properament.
Amb l'objectiu d'acompanyar les entitats catalanes en els preparatius per a presentar les seves sol·licituds, l'Agència Catalana de Cooperació al Desenvolupament, amb la col·laboració d'altres actors de la cooperació catalana, organitzen les quatre sessions informatives següents:
Coordinadora d'ONGD i altres moviments solidaris de Lleida.
Confirmeu l'assistència a [EMAIL]
Coordinadora d'ONGD Solidàries.
Confirmeu l'assistència a [EMAIL].
Confirmeu l'assistència [EMAIL]
AFORAMENT COMPLET - Les entitats que us quedeu sense plaça i estigueu interessades podeu tramitar una petició a la mateixa adreça de correu per valorar la possibilitat d'organitzar una segona sessió.
Confirmeu l'assistència [EMAIL].
Podeu descarregar la presentació utilitzada durant les sessions informatives a l'apartat 'Material de suport', a l'enllaç que acompanya aquesta notícia.
El termini per a presentar propostes comença el 24 de maig i acaba el 14 de juny.
En aquest web trobareu les bases i la convocatòria, el material de suport i els formularis per a tramitar la sol·licitud.
El Diari Oficial de la Generalitat de Catalunya publica aquest dijous 23 de maig la resolució per la qual s'obre la convocatòria de subvencions a projectes de cooperació al desenvolupament i d'educació per al desenvolupament per a l'any 2019.
La publicació dona el tret de sortida a la convocatòria de projectes anuals, amb un termini de 15 dies hàbils que acaba el divendres 14 de juny, inclòs.
Aquesta convocatòria té per objectiu concedir subvencions a iniciatives presentades per ONGD catalanes, per a la transformació social, que responguin a un enfocament de gènere i basat en drets humans (EGiBDH) i s'orientin al compliment de determinades prioritats, valors, i/o finalitats de la Llei 26/2001, de 31 de desembre, de cooperació al desenvolupament, relacionats amb l'EGiBDH.
Les entitats que poden optar al finançament a través d'aquesta convocatòria són organitzacions no governamentals per al desenvolupament (ONGD) i agrupacions d'ONGD, en qualsevol cas amb arrelament a Catalunya.
Per a la línia 1 de la convocatòria, de projectes de desenvolupament, les organitzacions poden presentar propostes amb un import d'entre 60.000 i 100.000 € si ho fan individualment, i entre 60.000 i 140.000 si ho fan en agrupació amb altres organitzacions.
Pel que fa a l'àmbit geogràfic, es poden presentar propostes a tots els països receptors d'AOD, si bé es prioritzaran una sèrie de països, zones geogràfiques i sectors detallats a les bases.
En la línia 2, d'educació per al desenvolupament, els imports han d'estar compresos entre els 30.000 i 60.000 € a títol individual, i entre 30.000 i 70.000 € si es fa en agrupació.
Les propostes hauran d'incloure actuacions a Catalunya de ressò local, nacional i/o internacional, que contribueixin a la construcció d'una ciutadania global crítica i transformadora.
Per al 2019 hi ha tres convocatòries addicionals previstes: una convocatòria de programes bianuals, un fons específic per a l'enfortiment de les entitats de Lleida i Girona, i una convocatòria de projectes europeus de recerca en el marc d'Horizon2020.